樵夫行
作者：徐僑
朝代：宋

paragraphs: 晨征已輸行者早，紛來歛避樵夫道。
樵夫辛苦刈樵歸，昏莫結束更起炊。
夜半出門星月暗，崎嶇露草寒濡衣。
入市博得升合糧，歸來分與妻兒嘗。
依前剝剝上山去，不住朝朝莫莫忙。
樵夫樵夫休懊惱，世路艱難勤亦好。
蝗蟲四起米價高，憐汝饑勞我未飽。
我苦閑愁雪滿顛，烹葵煮藜過年年。
夜枕欹傾半眠醒，或起浩歎窺星天。
逢人說事只憂國，長哀無告窮已極。
天下奸弊紛如麻，虎狼搏攫殫麋麚。
愁眠忍餓不敢出，羸瘠膏髓堪推撾。
冤氣干天天垂災，連年禾稼同枯荄。
斯人每恨不速死，樵夫縱苦未及此。
安得人仁公且剛，一掃蠆螫完民瘡。
感動和氣時覆斗，樵夫飽食我醉酒。
待與樵夫齊高歌，昔談王道今如何。